Bergesenstiftelsen

Bergesenstiftelsen (Sigval Bergesen d.y. og hustru Nanki’s almennyttige stiftelse), er en norsk stiftelse som ble innstiftet ved gavebrev fra skipsreder Sigval Bergesen d.y. av 12. november 1975. I 2021 utgjorde stiftelsens forvaltningskapital rundt 1,185 milliarder kroner.

I stiftelsens vedtekter er formålet beskrevet slik:

«Stiftelsen er en veldedig innretning som ikke har erverv til formål. Den skal fremme allmennyttige formål, som vanligvis ikke ivaretas av det offentlige. Den skal i særlig grad tilgodese kulturelle og humanitære oppgaver».

Stiftelsen skal også «søke fremmet tilegnelse av samfunnsnyttige spesialkunnskaper».

Styret har, som sine retningslinjer for tildeling av midler, presisert at det er allmennyttige formål, med hovedvekt på kulturelle og humanitære prosjekter i Norge som skal prioriteres. Bergesenstiftelsen støtter også prosjekter som bidrar med ny kunnskap til samfunnet, med vekt på forsknings- og formidlingsprosjekter innen klima, miljø og bærekraft, samt pasientnær medisinsk forskning.
 Bergesenprisen 
Bergesenstiftelsen deler hvert år ut Bergesenprisen til en person eller institusjon som utmerker seg ved sitt samfunnsengasjement, og som har utført et fremragende arbeid og/eller ytt en ekstraordinær innsats innen allmennyttig virksomhet.

 Mottagere 
 1988: Frelsesarmeen – øremerket til Frelsesarmeens sosiale arbeide
 1989: Norges Naturvernforbund
 1990/1991: Redningsselskapet (Norsk Selskap for Skibsbrudnes Redning)
 1992/1993: Carsten Hopstock – «for utstrakt kulturell virksomhet»
 1994/1995: Fransiskushjelpen
 1996: Einar Hedén – «for uttrettelig innsats for Gamle Stavanger»
 1997/1998: Johan Moan – «for fremragende arbeide innen kreftforskningen, spesielt hudkreft»
 1999: Simon Flem Devold – «for mangeårig hjelp og støtte til barn som har det vanskelig»
 2000/2001: Stephan Barratt-Due – «for fortjenestefull innsats innen musikklivet, særlig for barn.»
 2003/2004: Skiforeningen (Foreningen til skiidrettens fremme) – «For mangeårig aktiv virksomhet, særlig for å fremme skisporten for barn og ungdom.»
 2005/2006: Frederic Hauge – «for mangeårig, fremragende arbeid for vern av natur, miljø og helse.»
 2007: Wenche Foss – «for hennes livslange innsats og betydning for norsk scenekunst og for hennes vidtrekkende, hjertevarme og sprudlende engasjement på en rekke samfunnsviktige områder. Stiftelsen bekostet statuen av henne utenfor Nationaltheatret.»
 2009: Hospice Lovisenberg – «for deres fremragende pleie, omsorg og lindrende behandling av kronisk syke kreftpasienter og pasienter med annen kronisk lidelse, og døende.»
 2010/2011: Artistduoen Karpe Diem – «for deres fremragende innsats for integrering av forskjellige ungdomskulturer gjennom deres musikk - uavhengig av etniske, religiøse og politiske skillelinjer.»
 2013: Forskerne J. Peter Burgess og Kenneth Pettersen – «for deres betydelige innsats på området risiko- og sikkerhetsforskning og for at de derved har fremskaffet ny kunnskap av stor interesse for almennheten. Gjennom sin vitenskapelige virksomhet har de dessuten bidratt til å belyse dilemmaer og verdivalg som det liberale samfunn står overfor i møte med dagens nye sikkerhetsutfordringer.»
 2014: Faten Mahdi Al-Hussaini – «for å ha gitt motstanden mot den voldelige utviklingen og rekrutteringen til ekstremistiske, religiøse miljøer et ansikt og en stemme.»
 2016: Ole Mathismoen – «for velinformert og velformulert journalistikk på området miljø, energi og klima.»
 2018: Ole A. Andreassen – «ble tildelt Bergesenprisen 2018 for fremragende forskning innen psykiatri.»
 2020: Tabanka Dance Ensemble og HipHop 101 Studios – «Initiativtakerne Thomas «Talawa» Prestø og Jonathan «Boss» Castro og de to scenekunst- og musikkmiljøene utmerker seg ved sitt sterke engasjement for ungdom – og sin høye kvalitet på dansen og musikken.»
 2021: Norske Kvinners Sanitetsforening, som «blant annet hedres for foreningens humanitære innsats under koronapandemien»
 2022: Framtiden i våre hender – «for arbeidet med å bekjempe natur- og klimakrisen, og for deres innsats mot matsvinn»
 2023: Birgit Skarstein og Sunnaasstiftelsen for innovasjonsarbeid og forskning – «for sitt innovative arbeid med å endre betingelsene for paraidrett, og å drive forskningen fremover for parautøvere og mennesker med funksjonsnedsettelse»
 2024: Gatemagasinstiftinga Erlik – «for sitt konkrete og viktige arbeid for verdigheit og likeverd»
 2025: Oslofjordens Friluftsråd – «Oslofjordens Friluftsråd er tildelt Bergesenprisen 2025 for sitt langvarige og målrettede arbeid med å redde Oslofjordens truede økosystem.»

 Referanser 

 Eksterne lenker 
 Hjemmeside for Bergesenstiftelsen

Kategori:Bergesen d.y.
Kategori:Norske stiftelser
Kategori:Etableringer i 1975